Jaunųjų konservatorių lyga

Vizija ir Misija

Vizija: pirmaujanti ir autoritetinga Lietuvos jaunimo organizacija, turinti darniai veikiančią struktūrą bei aktyviai dalyvaujanti valstybės gyvenime.
Misija: puoselėti konservatizmo vertybes, ugdyti pilietiškus jaunus žmones, visuomenės lyderius ir prisidėti prie valstybės politikos formavimo.

Istorija

Organizacijos įkūrimo data laikoma 1993 m. kovo 25 d., kai septyni „Jaunimo sambūrio“ nariai „Sąjūdžio žiniose“ išspausdino Tėvynės atgimimo sąjungos Jaunimo skyriaus steigiamąją deklaraciją.
Po 1993 m. gegužės 1 d. surengtos Tėvynės sąjungos (Lietuvos Konservatorių) Steigiamosios konferencijos, gegužės 12 d. įvyko Tėvynės sąjungos jaunimo lygos (Jaunųjų konservatorių) steigiamasis susirinkimas, kuriame buvo išrinkta valdyba ir  pirmininkas Robertas Narkevičius. Netrukus buvo įkurtas pirmasis rajoninis skyrius Anykščiuose. Šiame mieste 1993 m. rugpjūčio 20–27 d. vyko ir pirmasis renginys – tarptautinis jaunųjų konservatorių forumas. Jame dalyvavo svečiai iš Latvijos, Jungtinės Karalystės ir JAV. Forumo metu išrinktas „šešėlinis Prezidentas“ (juo tapo Ramūnas Baužinskas), suformuota „šešėlinė Vyriausybė“.
Formalus organizacijos kūrimas buvo baigtas Vilniuje, 1993 m. gruodžio 8–10 d., surengus I-ąją Jaunųjų konservatorių lygos konferenciją (visuotinį organizacijos narių susirinkimą). Konferencijoje buvo priimtas JKL statutas, manifestas, veiklos programa, išrinktas pirmininkas, valdyba, priežiūros komitetas ir revizijos komisija. JKL pirmininku tapo Ronaldas Račinskas, valdybos pirmininku – Giedrius Karsokas.
1994 m. stiprinta organizacinė struktūra, kurti skyriai rajonuose. Norint įtraukti į veiklą jaunesnius nei 18 metų asmenis, balandžio 15–16 d. sukurta Jaunoji lyga. Tais pačiais metais surengtos ir dvi vasaros stovyklos – lyderių mokyklos.
1995 m. vasario 4 d. įvyko II-oji JKL Konferencija, kurios metu buvo patvirtintas naujas JKL statutas. Naujuoju organizacijos pirmininku buvo išrinktas Juozas Meldžiukas. Konferencija priėmė tris rezoliucijas „Dėl paramos Lietuvos gamintojams“, „Dėl jaunimo dalyvavimo savivaldybių tarybų rinkimuose“, „Dėl jaunimo problemų sprendimo Lietuvoje“. Kovo 25 d. vykusiuose savivaldybių tarybų rinkimuose pirmą kartą išrinkti Jaunųjų konservatorių lygai priklausę nariai. Ukmergės meru tapo jaunasis konservatorius Sigitas Čirba, Tauragės vicemeru – Darius Brėdelis.
1996 m. gegužės 3–8 d. Lietuvoje vyko Europos jaunųjų konservatorių EYC (European Young Conservatives) susirinkimas (Vilniuje ir Palangoje) – tai buvo pirmasis tarptautinės politinės jaunimo organizacijos susirinkimas Lietuvoje. JKL buvo viena iš EYC steigėjų ir tais pačiais metais kaip geriausia EYC nacionalinė organizacija laimėjo buvusios Jungtinės Karalystės ministrės pirmininkės Margaret Thatcher įsteigtą prizą.
1997 m. kovo 19 d. Billo Klintono ir Boriso Jelcino susitikimo metu Helsinkyje Jaunųjų konservatorių lyga kartu su kitu pilietiškai aktyviu Lietuvos jaunimu surengė demonstraciją už Lietuvos narystę NATO. Tų pačių metų gegužės 18 d. JKL ir studentų bendrija „Humanitas“ surengė koncertą Vilniaus Vingio parke „Lietuvos jaunimas už NATO“, o paskutiniu šios akcijos veiksmu tapo demonstracija Ispanijoje (Madride) liepos 8–9 d. NATO viršūnių susitikimo metu. Rugsėjo 27 d., konferencijos „Lietuva į Europos Sąjungą“ metu, Vilniaus rotušės aikštėje JKL suorganizavo nedidelę akciją „Lietuvos jaunimas už Europą“, o gruodžio 12–13 d. Liuksemburge įvyko dar viena JKL rengta demonstracija ES viršūnių susitikimo metu.
1998 m. gegužės 21 d. JKL tapo DEMYC (Democratic Youth Community of Europe) tikrąja nare. Gruodžio mėnesį JKL atstovas pirmąkart išrinktas į tarptautinės organizacijos valdymo struktūrą - tarptautinis sekretorius Giedrius Karsokas tapo EYC (European Young Conservatives) vicepirmininku.
1999 m. gruodį bei 2000 m. gruodį European young conservatives vicepirmininku išrinktas JKL tarptautinis sekretorius Mantvydas Juozapavičius, kuris taip pat buvo išrinktas ir Democratic Youth Community of Europe (DEMYC) vicepirmininku 1999–2001 m. bei 2001-2003 m. kadencijoms.
2000 m. kovą vykusiose savivaldos rinkimuose JKL pirmininkas Andrius Kupčinskas išrinktas į Kauno miesto savivaldybės tarybą. Siekiant pritraukti daugiau jaunimo, tais pačiais metais nuspręsta Jaunųjų konservatorių lygą iš politinės organizacijos reorganizuoti į visuomeninę organizaciją (šiuo metu tai prilygtų asociacijos teisiniam statusui).
2001 m. balandžio 16 d. Vilniuje įvyko steigiamasis suvažiavimas, kuriame Jaunųjų konservatorių lyga reorganizuota į visuomeninę organizacija „Lietuvos jaunųjų konservatorių organizaciją" (VO JKL), jos pirmininku tapo Darius Jonutis. JKL tapo tarptautinės organizacijos EDS (European Democrat Students) tikrąja nare.
2003 m. rugsėjo 11–14 d. Vilniuje vyko DEMYC 20-asis kongresas. JKL vicepirmininkė Giedrė Uzdilaitė išrinkta DEMYC vicepirmininke 2003-2005 m. kadencijai. Prasidėjus Rolando Pakso prezidentavimo skandalui, Jaunųjų konservatorių lyga tapo pirmąja visuomenine organizacija, reikalavusia R. Pakso atsistatydinimo.
2005 m. lapkričio 5 d. prie JKL buvo prijungtas Lietuvos jaunųjų demokratų sąjūdis.
2007 m. Kauno meru tapo buvęs JKL pirmininkas Andrius Kupčinskas.
2009 m. JKL organizavo tarptautinę DEMYC žiemos mokyklą „Laisva Baltarusija“. Vilniuje įvykusioje JKL narių konferencijoje buvo patvirtinti naujieji organizacijos įstatai bei pirmininku išrinktas Andrius Vyšniauskas. Kėdainiuose neeilinės JKL narių konferencijos metu organizacijos pirmininku išrinktas Arnoldas Pikžirnis. Į Europos Parlamentą išrinkta buvusi JKL pirmininkė Radvilė Morkūnaitė. JKL įgyvendino tuo metu vieną didžiausių šalyje pilietiškumo skatinimo projektų, skirtų jaunimui – „Pilietiškumo mokykla 09“.
2010 m. spalio 9 d. Klaipėdoje vykusioje JKL narių neeilinėje konferencijoje Jaunųjų konservatorių lygos pirmininke išrinkta Uršulė Stonkutė.
2011 m. lapkričio 12 d. Kaune vykusioje JKL narių neeilinėje konferencijoje Jaunųjų konservatorių lygos pirmininku išrinktas Adomas Bužinskas.
2013 m. lapkričio 30 d. Kaune vykusioje JKL narių eilinėje konferencijoje Jaunųjų konservatorių lygos pirmininke išrinkta Agnė Kaniauskaitė.
2015 m. spalio 24 d. Vilniuje vykusioje Lietuvos jaunimo organizacijų tarybos Asamblėjoje „Pilietiškumo mokykla“ išrinkta geriausia metų iniciatyva. Gruodžio 19 d. Vilniuje vykusioje JKL narių eilinėje konferencijoje Jaunųjų konservatorių lygos pirmininku išrinktas Teodoras Žukas.
2017 m. gruodžio 16d. Kaune vykusioje JKL narių eilinėje konferencijoje Jaunųjų konservatorių lygos pirmininku buvo išrinktas Mantas Benkunskas.